
		     Poslovni broj: Pp-1735/2021-35



R E P U B L I K A  H R V A T S K A

R J E Š E NJ E

	
	Općinski sud u Puli-Pola, po sutkinji Ani Cvečić Hoxha, uz sudjelovanje zapisničarke Katje Blašković, u prekršajnom postupku protiv okrivljenog trgovačkog društva RUSTICO ONE d.o.o. kao pravne osobe i Roberta Andreje, odgovorne osobe u pravnoj osobi, zastupanih po branitelju Bojanu Jovinu, odvjetniku u Puli, zbog prekršaja iz članka 46. stavak 1. točka 5. i stavak 2. Zakona o ugostiteljskoj djelatnosti („Narodne novine“ 85/15., 121/16., 99/18., 25/19., 98/19., 32/20., 42/20., 126/21. i 152/24), odlučujući o zahtjevu okrivljenika za naknadu troškova prekršajnog postupka, 2. travnja 2026.

r i j e š i o  j e

	I Na temelju članka 140. stavak 2. u svezi sa člankom 138. stavak 2. točka 7 Prekršajnog zakona („Narodne novine“ br. 107/07., 39/13., 157/13., 110/15. , 70/17. i 118/18., dalje u tekstu: PZ) prihvaća se u cijelosti zahtjev okrivljenika za naknadu troškova prekršajnog postupka u ukupnom iznosu od 1.443,75 EUR (tisućučetiristočetrdesettri eura i sedamdesetpet centi), koji obuhvaćaju nagradu branitelja.

	II Nalaže se Odjeljku financijsko-materijalnog poslovanja Općinskog suda u Puli-Pola da iznos iz točke I izreke uplati na račun odvjetnika Bojana Jovina, otvorenog kod Zagrebačke banke d.d., Pula, pod brojem IBAN: HR4723600001102597554, u roku od 30 dana od pravomoćnosti ovog rješenja.

Obrazloženje

1.	Pravomoćnim rješenjem ovog suda poslovni broj Pp-1735/2021 od 7. studenog 2025. obustavljen je prekršajni postupak protiv okrivljenika zbog počinjenja prekršaja iz članka 46. stavak 1. točka 5. i stavak 2. Zakona o ugostiteljskoj djelatnosti.

1.1.	Navedenim je rješenjem određeno da na temelju članka 140. stavak 2. PZ troškovi prekršajnog postupka iz članka 138. stavak 2. točka 3. i točka 7. PZ, terete proračunska sredstva suda.

2.	Podneskom od 8. prosinca 2025. branitelj okrivljenika Bojan Jovin, odvjetnik u Puli, podnio je zahtjev za naknadu troškova postupka kojim se potražuje odvjetnička nagrada i nužni izdaci branitelja koji se odnose na sastav podneska od 15. svibnja 2024., obranu okrivljenika na ročištima 21. siječnja 2025. i 23. travnja 2025., uvid u spis predmeta 12. veljače 2025., sastav pisane obrane 18. veljače 2025., sastav žalbe na presudu 4. lipnja 2025. i sastav troškovnika.

3.	Zahtjev je u cijelosti osnovan.

4.	Branitelj je u ovom prekršajnom postupku zastupao okrivljenika RUSTICO ONE d.o.o. kao pravnu osobu i Roberta Andreju, kao odgovornu osobu u pravnoj osobi, slijedom čega se primjenjuje Tbr. 40 Tarife o nagradama i naknadi troškova za rad odvjetnika („Narodne novine 138/23., dalje u tekstu: OT) iz koje proizlazi da odvjetniku koji u istom postupku brani ili zastupa više osoba pripada pravo na povišenje tarifnih stavaka za drugu i svaku sljedeću osobu za 10%, s gornjim ograničenjem tog povišenja do 50%.

5.	Uvidom u spis sud je utvrdio da je branitelj okrivljenika poduzeo radnje za koje se potražuje naknada. Stoga mu za sastav podneska od 15. svibnja 2024. koji po svojoj naravi odgovara opisu ostalih podnesaka iz Tbr. 1. točka 5. OT, pripada 50 bodova. Za obranu okrivljenika na raspravi 21. siječnja 2025. branitelju, sukladno Tbr. 4. točka 4. OT, pripada nagrada od 50 bodova jer je došlo do odgode rasprave. Za obranu okrivljenika na raspravi 23. travnja 2025. branitelju pripada naknada od 100 bodova predviđenih Tbr. 4. točka 1. OT. Za uvid u spis predmeta branitelju pripada nagrada od 25 bodova sukladno Tbr. 36 OT.

5.1.	Za sastav pisane obrane od 18. veljače 2025. branitelju pripada 100 bodova sukladno Tbr. 3. točka 1. OT, dok mu za sastav žalbe protiv presude pripada 150 bodova sukladno Tbr. 5. točka 1. OT. Konačno, branitelju pripada i 50 bodova za sastav troškovnika sukladno Tbr. 1. točka 6. OT.

6.	Iz navedenog proizlazi da ukupan iznos ovih radnji, uzimajući u obzir povišenje tarifnih stavki iz Tbr. 40 OT., iznosi 575,5 bodova, što pak uz vrijednost boda od 2,00 EUR (Tbr. 54. OT) iznosi 1.155,00 EUR što u konačnici, uz zatraženi i pripadajući PDV, iznosi 1.443,75 EUR.

6.1.	Slijedom navedenoga, odlučeno je kao u izreci.

U Puli, 2. travnja 2026.


Sutkinja
 Ana Cvečić Hoxha







UPUTA O PRAVNOM LIJEKU:
Protiv ovog rješenja dopuštena je žalba Visokom prekršajnom sudu Republike Hrvatske, kao sudu drugog stupnja, u roku od 3 dana od dana dostave prijepisa rješenja. Žalba se podnosi pismeno u dva istovjetna primjerka, putem ovog Suda. 
DNA:
1. okrivljenicima,
2. branitelju okrivljenika Bojanu Jovinu, odvjetniku u Puli,
3. računovodstvu ovog suda, po pravomoćnosti

